text: Ti estilo ti panagtokar ni Starr, a nangipaganetget ti rikna ngem ti teknikal a birtuosidad, ket nakaimpluensia kadagiti adu a drummer a mangpanunot manen ti panagtokarda manipud iti panirigan ti komposision. Isu ket nakaimpluensia pay kadagiti nadumaduma a moderno a tekniko ti panagtambor, a kas ti naipada a panagiggem, panag-tuno kadagiti tambol iti nababbaba, ken panagusar kadagiti alikamen ti panag-muffling kadagiti singsing ti tono.[4] Iti panagkunana, ti kasayaatan a nairekord a panagpabuyana ket iti "Rain" ti Beatles.[5] Idi 1999, isu ket naikabil iti Modern Drummer Hall of Fame.[6] Idi 2011, dagiti agbasbasa iti Rolling Stone ket nanginagan kenkuana a kas maikalima a kalaingan a drummer iti amin a panawen. Isu ket namindua a naikabil iti Rock and Roll Hall of Fame, a kas maysa a Beatle idi 1988 ken kas maysa a solo nga artista idi 2015,[7] ken nadutokan ti maysa a Knight Bachelor iti 2018 a Baro a Tawen a Pammadayaw para kadagiti serbisio iti musika.[8] Idi 2020, isu ket nadakamat a kas ti kabaknangan a drummer iti lubong, nga addaan iti neto a kinabaknang iti $350 a riwriw.[9]